RESOLUCIÓN do 13 de marzo de 1996, pola que se convocan 3 cursos sobre tráfico e seguridade vial dirixidos ós membros dos corpos das policías locais de Galicia.
ACADEMIA GALEGA DE SEGURIDADE — III. OUTRAS DISPOSICIÓNS — 29/03/1996

Dentro dos programas de actividades que a Academia Galega de Seguridade ten previsto realizar no ano 1996 de forma descentralizada, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a celebración de 3 cursos sobre tráfico e seguridade vial, que deberán desenvolverse conforme as seguintes bases:
Obxectivos.
Os cursos teñen por obxectivos:
a) Coñece-las normas fundamentais sobre seguridade vial.
b) Coñecer con exactitude as funcións da policía local en materia de seguridade vial.
c) Clarifica-la actuación da policía local neste tema.
Destinatarios.
Os cursos van dirixidos ós membros dos corpos das policías locais de Galicia.
Inscrición.
A inscrición dos participantes será totalmente gratuíta.
Prazas.
O número de prazas que se ofertarán para cada curso será de 40.
Solicitudes.
1. O persoal que desexe participar nestes cursos deberá presentar, cuberta á máquina ou con letra moi clara, a instancia que figura no anexo, acompañada dunha fotocopia do DNI e do carné profesional.
2. O prazo para a presentación de instancias rematará ás 14 horas, nas seguintes datas:
-Lugo: 8 de abril.
-Ourense: 6 de maio.
-Pontevedra: 20 de maio.
3. As instancias deberán vir firmadas polo xefe do cadro de persoal e seladas, será esto requisito indispensable para ser admitido nos cursos; o incumprimento deste requisito levará consigo a non admisión no devandito curso.
4. As instancias deberán enviarse á sede da Academia Galega de Seguridade: rúa de Madrid, 2-4 polígono das Fontiñas, 15703, Santiago de Compostela, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contido e duración.
Os cursos celebraranse en sesións de tarde, de luns a venres, e neles trataranse, entre outros, os seguintes temas:
a) Ideas xerais sobre tráfico e seguridade vial.
b) A Lei 18/1989, do 25 de xullo, de bases sobre tráfico.
c) Real decreto lexislativo 339/1990, do 2 de marzo.
d) Regulamento xeral de circulación, Real decreto 13/1992, do 17 de xaneiro.
e) Normas de comportamento no tráfico.
Datas.
Os cursos celebraranse nas seguintes datas:
-Lugo: do 15 ó 19 de abril.
-Ourense: do 20 ó 24 de maio.
-Pontevedra: do 24 ó 28 de xuño.
O horario será de 16 a 20 horas do serán.
Relación de admitidos.
A relación de admitidos publicarase nas seguintes datas:
-Lugo: 10 de abril.
-Ourense: 13 de maio.
-Pontevedra: 10 de xuño.
Esta relación publicarase no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono (981) 56 34 00.
Lugar.
Os cursos desenvolveranse nas cidades de Lugo, Ourense e Pontevedra, quedando por concretar o seu lugar de celebración, que se comunicará previamente xunto coa lista de admitidos.
Certificado de asistencia.
Ó remate dos cursos entregaráselles un certificado de asistencia a aquelas persoas que acrediten a súa participación continuada a este, e non poderán supera-las faltas de asistencia un 15% do total da duración de horas lectivas do curso; unha non asistencia superior ó 15%, aínda que sexa xustificada, levará consigo a non expedición do certificado.
Modificacións.
A Academia Galega de Seguridade poderá modifica-lo desenvolvemento dos cursos para adaptalos ás necesidades da Administración e ás continxencias que poidan xurdir.
Santiago de Compostela, 13 de marzo de 1996.
Juan José Fariñas-Ferro Rodríguez
Director xeral da Academia Galega de Seguridade
2309